[Video] Voormalige Kaapse kinderster sterf op 43Ricardo Groenewald Julian Claassen, Groenewald se pastoor en die familie se woordvoerder, het gesê Ricardo is dood terwyl sy vrou, Helen, langs sy hospitaalbed was. “Namens Helen en die familie wil ons almal bedank vir hulle ondersteuning,” het hy gesê. Claassen het gesê begrafnisreëlings sal later bekend gemaak word. Groenewald is vroeër die week in die intensiewe sorgeenheid van die Tygerberg-hospitaal opgeneem nadat hy Sondag deel was van ŉ konsert om geld in te samel vir sy mediese onkoste. Groenewald is vroeër vanjaar met fase 4-limfkanker gediagnoseer en het onmiddellik behandeling begin ontvang. Groenewald het op agtjarige ouderdom bekendheid verwerf met sy groep Ricardo and Friends se treffer “I Love You Daddy”. Patricia de Lille, burgemeester van Kaapstad, het hulde gebring aan Groenewald. “Hartseer om te hoor oor die afsterwe van die musikant Ricardo Groenewald. Ons gedagtes is met sy vriende en familie. Mag sy siel in vrede rus.”